Sreda, 25. 3. 2020

**DOPOLNILNI , DODATNI POUK**

V teh dneh si zagotovo prebral/a kakšno knjigo za domače branje. V zvezek za bralno značko napiši naslov, avtorja, ilustriraj in pripoveduj, o čem govori knjiga. Tisti, ki te posluša, naj se ti podpiše v zvezek.

1. **ŠOLSKA URA – matematika**

Rešuj naloge v SDZ,4.del, tehtanje. Rešitve si preglej z Rešitvami.

1. **ŠOLSKA URA – slovenščina**

Opazila sem, da velike začetnice v zemljepisnih imenih še vedno delajo težave. Zato najprej kratka razlaga.

**Zemljepisna imena**

 So tista, ki jih lahko prebereš na zemljevidu. Delimo jih v dve skupini:

1. **Naselbinska** imena (To so imena vasi, mest, naselij, krajev. Naselja, ki imajo krajevno tablo.) **Z veliko začetnico pišemo vse besede, razen besed selo, trg, mesto, vas in predlogov.** Renče, Bukovica, Volčja Draga, Vogrsko, Ljubljana, Nova Gorica, Opatje selo, Novo mesto, Murska Sobota, Gradišče nad Prvačino….
2. **Nenaselbinska imena** (*To so imena, ki jih prebereš na zemljevidu in niso naselja).*  **Z veliko začetnico pišemo samo prvo besedo, razen če je tudi neprva lastno ime.** Primeri: Vipavska dolina, Primorska, Julijske Alpe.

Za vajo boš najprej prebral/a besedilo o naši občini. Nato odgovori na vprašaja. Vadiš dva predmeta hkrati: slovenščino in družbo. Odgovore napiši v zvezek za družbo.

**Občina Renče – Vogrsko**

Občina Renče-Vogrsko je manjša podeželska občina, ki leži v spodnji Vipavski dolini, na zahodu Slovenije. Leži med Trnovsko planoto na severu in Kraško planoto na jugu. Njene meje oblikujejo trije pomembni vodotoki: potok Lijak, reka Vipava in akumulacijsko jezero Vogršček.

Na površini 30 kvadratnih kilometrov živi približno 4500 prebivalcev. V občini je šest naselij: Renče, Vogrsko, Bukovica, Volčja Draga, Oševljek in Dombrava. Naselja so urejena v tri krajevne skupnosti: Renče, Bukovica - Volčja Draga ter Vogrsko. Sedež občine je v Bukovici. Občinski praznik je 26. aprila.

Zemlja je na tem območju rodovitna, zaradi ugodnega podnebja in pridnih rok pa so pridelki in izdelki iz tega območja poznani daleč naokrog. Tu uspevajo znane vipavske breskve in češnje, naši kraji so poznani po odličnih zlatih jabolkih – kakijih. Pomemben položaj imata tudi zelenjadarstvo in vrtnarstvo. Pohvalimo se lahko tudi z bogato tradicijo vinogradništva in vinarstva .

Občina Renče -Vogrsko ima številne naravne in kulturne znamenitostmi: to so dvorci in cerkve s svojo bogato arhitekturno dediščino, staro tradicijo opekarniške in zidarske obrti, ki izvira že iz časa antike, sledove, ki je v teh krajih zapustila 1. in 2. svetovna vojna, zaščitena naravna območja Nature 2000, urejene pohodniške in konjeniške poti in številne kulturne, športne, etnološke in zabavne prireditve, ki v naš prostor privabljajo številne obiskovalce.

Vir: prirejeno po <https://www.rence-vogrsko.si/obcina/predstavitev/>

V zvezek za družbo napiši naslov

**Občina Renče – Vogrsko**

**Odgovori na vprašanja v celih povedih. Pazi na velike začetnice.**

1. Kje leži občina Renče- Vogrsko?
2. Kako se imenije planota na severu?
3. Kako se imenuje planota južno od naše občine?
4. Katere večje tekoče vode tečejo skozi občino?
5. Kako se imenuje akumulacijsko jezero?
6. Naštej naselja v občini.
7. Katere krajevne skupnosti sestavljajo občino Renče- Vogrsko?
8. Koliko prebivalcev ima občina?
9. Kje je sedež občine?
10. Kdaj je občinski praznik?
11. Kakšna je zemlja na tem območju?
12. Katero kmetijske panoge so v občini razvite?
13. Katere naravne in kulturne znamenitosti lahko občudujemo v občini?
14. Katere prireditve privabljajo obiskovalce?

To je za danes dovolj.

Na TV SLO 1 je vsako jutro od 9.00 dalje oddaja Izodrom. Si si že kaj ogledal/a?

Ostani zdrav/a, ostani doma, pazi na higieno rok in kašlja.

Lep pozdravček ti pošiljam,

Nives